*****

ΚΑΝΟΝΙΣΜΟΣ (ΕΟΚ) αριθ. 1482/83 ΤΗΣ ΕΠΙΤΡΟΠΗΣ

της 8ης Ιουνίου 1983

για δωδέκατη τροποποίηση του κανονισμού (ΕΟΚ) αριθ. 223/77 περί των διατάξεων εφαρμογής καθώς και των μέτρων απλοποιήσεως του καθεστώτος της κοινοτικής διαμετακομίσεως και δεύτερη τροποποίηση του κανονισμού (ΕΟΚ) αριθ. 1664/81

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 222/77 του Συμβουλίου της 13ης Δεκεμβρίου 1976 περί κοινοτικής διαμετακομίσεως (1), όπως τροποποιήθηκε τελευταία με τον κανονισμό (ΕΟΚ) αριθ. 3617/82 (2), και ιδίως το άρθρο 57,

Εκτιμώντας:

ότι ο κανονισμός (ΕΟΚ) αριθ. 223/77 της Επιτροπής (3), όπως τροποποιήθηκε τελευταία με τον κανονισμό (ΕΟΚ) αριθ. 1499/82 (4), προβλέπει για τις τελωνειακές αρχές τη δυνατότητα να απλουστεύσουν τις διατυπώσεις που αφορούν τις διαδικασίες της κοινοτικής διαμετακόμισης, επιτρέποντας, υπό ορισμένες προϋποθέσεις, ιδίως στα πρόσωπα που αποστέλλουν εμπορεύματα υπό αυτό το καθεστώς, να μην προσκομίζουν στο τελωνείο αναχώρησης ούτε τα εμπορεύματα, ούτε τα έγγραφα κοινοτικής διαμετακόμισης που αφορούν αυτά τα εμπορεύματα· ότι, εξάλλου, η οδηγία 81/177/ΕΟΚ του Συμβουλίου της 24ης Φεβρουαρίου 1981 περί εναρμονίσεως των διαδικασιών εξαγωγής των κοινοτικών εμπορευμάτων (5) επιτρέπει στους εξαγωγείς να εφαρμόζουν απλοποιημένο καθεστώς δυνάμει του οποίου έχουν τη δυνατότητα, υπό ορισμένες προϋποθέσεις, να αποστέλλουν τα εμπορεύματα κατευθείαν από τις εγκαταστάσεις τους·

ότι οι απλοποιήσεις αυτές παύουν να έχουν σημασία αν αυτοί στους οποίους παραχωρείται το σχετικό ευεργέτημα δεν διαθέτουν ανάλογες διευκολύνσεις όσον αφορά τη χορήγηση του αντίτυπου ελέγχου Τ αριθ. 5·

ότι είναι, λοιπόν, σκόπιμο να επεκταθεί η απλούστευση των διατυπώσεων που αφορούν την κοινοτική διαμετακόμιση και στη χορήγηση του αντίτυπου ελέγχου Τ αριθ. 5, λαμβάνοντας παράλληλα υπόψη τον ειδικό χαρακτήρα αυτού του εγγράφου και την ανάγκη να εξασφαλίζεται η αξιοπιστία του·

ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 223/77·

ότι ο κανονισμός (ΕΟΚ) αριθ. 1664/81 της Επιτροπής (6), όπως τροποποιήθηκε με τον κανονισμό (ΕΟΚ) αριθ. 1499/82, τροποποίησε τον κανονισμό (ΕΟΚ) αριθ. 223/77 κατά τρόπον ώστε να επιφέρει ορισμένες προσαρμογές στο σύστημα της κατ' αποκοπή εγγύησης· ότι ο εν λόγω κανονισμός ισχύει μόνο μέχρι τις 31 Δεκεμβρίου 1983· ότι πρέπει να παραταθεί η ισχύς του·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Κοινοτικής Διαμετακόμισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 223/77 παρεμβάλλονται τα ακόλουθα άρθρα, μετά το άρθρο 61:

«Άρθρο 61α

1. Οι τελωνειακές αρχές κάθε Κράτους μέλους είναι δυνατόν να επιτρέπουν στα πρόσωπα στα οποία έχει χορηγηθεί άδεια κατ' εφαρμογή των διατάξεων των άρθρων 55 έως 61, και τα οποία προτίθενται να αποστείλουν εμπορεύματα για τα οποία πρέπει να εκδοθεί αντίτυπο ελέγχου Τ αριθ. 5, να μην προσκομίζουν στο τελωνείο αναχώρησης ούτε τα εμπορεύματα, ούτε το αντίτυπο ελέγχου Τ αριθ. 5 που έχει εκδοθεί για τα εμπορεύματα αυτά.

2. Όταν προβλέπεται ότι η έκδοση του αντίτυπου ελέγχου Τ αριθ. 5 πρέπει να συνοδεύεται με εγγύηση, τα Κράτη μέλη λαμβάνουν τα κατάλληλα μέτρα για τη σύσταση της εγγύησης αυτής.

Άρθρο 61β

Ο εγκεκριμένος εξαγωγέας υφίσταται όλες τις συνέπειες, ιδίως τις οικονομικές, των σφαλμάτων, παραλείψεων ή άλλων ατελειών, κατά τη συμπλήρωση των αντιτύπων ελέγχου αριθ. 5, καθώς και κατά τη διεξαγωγή των διαδικασιών που επιβάλλονται δυνάμει της άδειας που αναφέρεται στο άρθρο 61α.

Άρθρο 61γ

1. Εκτός από τα στοιχεία που προβλέπονται στο άρθρο 57, η άδεια που αναφέρεται στο άρθρο 61α ορίζει ότι στο τετραγωνίδιο καταχώρησης που περιλαμβάνεται στην οπίσθια όψη του αντιτύπου ελέγχου Τ αριθ. 5 πρέπει:

α) να τίθεται εκ των προτέρων το αποτύπωμα της σφραγίδας του τελωνείου αναχώρησης και η υπογραφή υπαλλήλου του εν λόγω γραφείου,

ή

β) να τίθεται από τον εγκεκριμένο εξαγωγέα το αποτύπωμα ειδικής μεταλλικής σφραγίδας που εγκρίνεται από τις αρμόδιες τελωνειακές αρχές και είναι σύμφωνη με το υπόδειγμα που εικονίζε

ται στο παράρτημα ΧV. Το αποτύπωμα αυτό ενδέχεται να έχει τυπωθεί εκ των προτέρων στα έντυπα από το τυπογραφείο που εγκρίνεται για το σκοπό αυτό.

Ο εγκεκριμένος εξαγωγέας είναι υποχρεωμένος να συμπληρώνει το τετραγωνίδιο αυτό αναφέροντας την ημερομηνία αποστολής των εμπορευμάτων.

2. Οι τελωνειακές αρχές επιβάλλουν, ενδεχομένως, τη χρησιμοποίηση εντύπων που φέρουν διακριτικό σήμα για να ξεχωρίζουν.

Άρθρο 61δ

1. Το αργότερο κατά την αποστολή των εμπορευμάτων, ο εγκεκριμένος αποστολέας σημειώνει, ενδεχομένως, στο τετραγωνίδιο «ελεγχος από το τελωνείο αναχώρησης» του αντίτυπου ελέγχου Τ αριθ. 5, που έχει δεόντως συμπληρωθεί, την προθεσμία μέσα στην οποία τα εμπορεύματα πρέπει να προσκομίζονται στο αρμόδιο τελωνείο του Κράτους μέλους προορισμού, τα μέτρα που εφαρμόζονται για τον προσδιορισμό της ταυτότητας των εμπορευμάτων, τις αναφορές στο έγγραφο εξαγωγής που απαιτεί το Κράτος μέλος αποστολής, καθώς και την ένδειξη «απλοποιημένη διαδικασία».

2. Μετά την αποστολή, ο εγκεκριμένος εξαγωγέας διαβιβάζει, χωρίς καθυστέρηση, στο τελωνείο αναχώρησης το αντίγραφο του αντίτυπου ελέγχου Τ αριθ. 5 συνοδευόμενο από κάθε έγγραφο που χρησιμοποιείται για την έκδοση του αντίτυπου ελέγχου Τ αριθ. 5.

3. Όταν οι τελωνειακές αρχές του Κράτους μέλους αναχώρησης ελέγχουν μία αποστολή κατά την αναχώρηση, θέτουν τη σχετική θεώρηση στο τετραγωνίδιο «ελεγχος από το τελωνείο αναχώρησης» που περιλαμβάνεται στην οπίσθια όψη του αντίτυπου ελέγχου Τ αριθ. 5.

4. Το αντίτυπο ελέγχου Τ αριθ. 5 δεόντως συμπληρωμένο με τις ενδείξεις που προβλέπονται στην παράγραφο 1, και υπογεγραμμένο από τον εγκεκριμένο αποστολέα, θεωρείται ότι έχει εκδοθεί από το τελωνείο αναχώρησης που έχει επικυρώσει εκ των προτέρων το έντυπο, κατά την έννοια του άρθρου 61γ παράγραφος 1 περίπτωση α), ή του οποίου το όνομα εμφαίνεται στο αποτύπωμα της σφραγίδας που αναφέρεται στο άρθρο 61γ παράγραφος 1 περίπτωση β), προκειμένου να χρησιμεύσει ως απόδειξη του γεγονότος ότι τα εμπορεύματα που αφορά έχουν χρησιμοποιηθεί με τον προβλεπόμενο τρόπο ή/και έχουν φθάσει στον προβλεπόμενο προορισμό τους.

Άρθρο 61ε

Σε περίπτωση καταχρηστικής χρησιμοποίησης από οποιοδήποτε πρόσωπο των αντιτύπων ελέγχου Τ αριθ. 5 που φέρουν εκ των προτέρων το αποτύπωμα της σφραγίδας του τελωνείου αναχώρησης ή φέρουν το αποτύπωμα της ειδικής σφραγίδας, ο εγκεκριμένος αποστολέας, με την επιφύλαξη ποινικής δίωξης, ευθύνεται για την καταβολή των δασμών και των άλλων επιβαρύνσεων που δεν έχουν καταβληθεί και για την επιστροφή των οικονομικών πλεονεκτημάτων που έχουν παραχωρηθεί καταχρηστικά μετά από ανάλογη χρησιμοποίηση, εκτός αν αποδείξει στις τελωνειακές αρχές από τις οποίες έχει εγκριθεί ότι έχει λάβει τα μέτρα που αναφέρονται στο άρθρο 61 παράγραφος 1 περίπτωση β).»

Άρθρο 2

Στο δεύτερο εδάφιο του άρθρου 2 του κανονισμού (ΕΟΚ) αριθ. 1664/81, η ημερομηνία «31 Δεκεμβρίου 1983» αντικαθίσταται από την ημερομηνία «30 Ιουνίου 1985».

Άρθρο 3

Ο παρών κανονισμός αρχίζει να ισχύει την 1η Ιουλίου 1983, εκτός από τις διατάξεις του άρθρου 2 που αρχίζουν να ισχύουν την 1η Ιανουαρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Ιουνίου 1983.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 38 της 9. 2. 1977, σ. 1.

(2) ΕΕ αριθ. L 382 της 31. 12. 1982, σ. 6.

(3) ΕΕ αριθ. L 38 της 9. 2. 1977, σ. 20.

(4) ΕΕ αριθ. L 161 της 12. 6. 1982, σ. 11.

(5) ΕΕ αριθ. L 83 της 30. 3. 1981, σ. 40.

(6) ΕΕ αριθ. L 166 της 24. 6. 1981, σ. 11.